**NACRT 10.oktobar 2019.godine**

Na osnovu člana 19 Zakona o planiranju prostora i izgradnji objekata („Službeni list CG“, br.64/17, 44/18 i 63/18), Ministarstvo održivog razvoja i turizma donijelo je

**PRAVILNIK**

**O BLIŽEM SADRŽAJU I FORMI PLANSKOG DOKUMENTA**

1. **OSNOVNE ODREDBE**

**Predmet**

Član 1

Planski dokument ima sadržinu i formu određenu Zakonom o planiranju prostora i izgradnji objekata (u daljem tekstu: Zakon) i ovim pravilnikom.

Planski dokumenti iz stava 1 ovog člana su Prostorni plan Crne Gore i Plan generalne regulacije Crne Gore.

**Forma**

Član 2

Forma planskog dokumenta predstavlja oblik i format u kom se planski dokument izrađuje.

**II. BLIŽI SADRŽAJ PLANSKOG DOKUMENTA**

**1.Zajedničke odredbe**

**Osnovni sadržaj**

Član 3

Planski dokument sadrži tekstualni i grafički dio.

**Tekstualni dio**

Član 4

Tekstualni dio planskog dokumenta sadrži:

* Uvodni dio;
* Analitički dio; i
* Planski dio

**Uvodni dio**

Član 5

Uvodni dio sadrži: zakonski osnov, osnovna polazišta iz programskog zadatka, opis, granice i površinu zahvata planskog dokumenta.

**Analitički dio**

Član 6

Analitički diosadrži prikaz postojećeg stanja organizacije, uređenja i korišćenja prostora, a

naročito:

1. položaj u odnosu na okruženje;
2. analizu prirodnih karakteristika;
3. demografsku analizu;
4. analizu stanja po regionima;
5. analizu postojećeg stanja namjena, fizičkih struktura i kapaciteta;
6. analizu predjela (vrednovanje i pogodnost predjela za razvoj);
7. analizu zaštićenih područja;
8. analizu postojećeg stanja društvene infrastrukture - suprastrukture;
9. analizu postojećih objekata infrastrukture;
10. analizu postojeće prostorno planske dokumentacije;
11. analizu studijske i tehničke dokumentacije;
12. obaveze po preuzetim međunarodnim ugovorima;
13. ocjene iskazanih zahtjeva i potreba zainteresovane javnosti i organa za tehničke uslove;
14. sinteznu ocjene postojećeg stanja; i
15. pregled problema, ograničenja i potencijala planskog područja.

**Planski dio**

Član 7

Planski dio sadrži planirano rješenje organizacije, uređenja i korišćenja prostora, a naročito:

1) obrazloženje planskog koncepta (polazne osnove, vizija, principi i ciljevi razvoja);

2) planirano rješenje organizacije, uređenja i korišćenja prostora;

3) demografsku projekciju;

4) ekonomsko - tržišnu projekciju;

5) sektorske projekcije (poljoprivreda, turizam, privreda i dr.)

6) mjere zaštite i planiranje razvoja predjela;

7) mreže i objekte društvene infrastrukture – suprastrukture;

8) mreže i objekte infrastrukture;

9) podjelu na zone;

10) bilanse i kapacitete ;

11) uslove u pogledu planiranih namjena;

12) smjernice za sprovođenje planskog dokumenta; i

13) faze realizacije.

**Grafički dio**

Član 8

Grafički dio planskog dokumenta čine kartografski prikazi i grafički prilozi kojim se prikazuje postojeće stanje i planirano rješenje.

Grafički dio planskog dokumenta sadrži:

1. topografsku kartu, odnosno topografsko – katastarski plan ili drugu ažurnu i ovjerenu podlogu izdatu od strane nadležnog organa državne uprave sa granicom plana;
2. administrativnu podjelu i podjelu po regionima;
3. karte osnovnih prirodnih uslova (pedologija, vegetacija, klima, hidrogeologija )
4. inženjersko – geološke i seizmičke karakteristike terena sa prikazom pogodnosti terena;
5. postojeću mrežu naselja i namjenu površina sa infrastrukturom;
6. planirana mreža naselja;
7. plan namjene površina prema opštim kategorijama namjene površina;
8. podjelu na planske zone;
9. plan saobraćajne infrastrukture;
10. plan infrastrukture (hidrotehničke, elektroenergetske, telekomunikacione, termotehničke);
11. plan predjela;
12. plan mjera, uslova i režima zaštite životne sredine, prirodne i kulturne baštine; i
13. plan sa smjernicama za sprovođenje planskog dokumenta (faze realizacije, oblici intervencija i dalja planska razrada).

Broj karata na kojima se daju sadržaji iz stava 2 ovog člana zavisi od mogućnosti objedinjavanja pojedinih tematskih sadržaja, s tim da sadržaj mora biti pregledno prezentovan, odnosno, da je moguća identifikacija površina i objekata svake pojedinačne tematske oblasti.

**Ekonomsko-tržišna projekcija**

Član 9

Ekonomsko- tržišna projekcija sadrži, naročito:

- procjenu vrijednosti investicija u realizaciji novoplaniranih sadržaja i pripadajuće infrastrukture;

- procjenu ekonomske isplativosti planiranih investicija;

- procjenu direktnih i indirektnih efekata investicija;

- procjenu iznosa naknade za uređenje građevinskog zemljišta; i

- procjenu iznosa gradske rente.

**Dokumentaciona osnova**

Član 10

Dokumentaciona osnova planskog predstavlja hronološki sistematizovan skup materijala i dokumenata koji su korišćeni pri izradi planskog dokumenta

Dokumentaciona osnova iz stava 1 ovog člana sadrži:

1) odluku o izradi planskog dokumenta sa programskim zadatkom;

2) odluku o određivanju rukovodioca izrade;

1. izvještaj o prethodnom učešću javnosti;
2. izvještaj o javnoj raspravi, odnosno ponovnoj javnoj raspravi sa programom održavanja
3. mišljenje Savjeta za reviziju planskog dokumenta;
4. saglasnost organa za tehničke uslove;
5. saglasnost organa državne uprave nadležnog za poslove zaštite životne sredine na izvještaj o stateškoj procjeni uticaja planskog dokumenta na životnu sredinu (ako je utvrđena obaveza izrade);
6. odluku o donošenju planskog dokumenta;
7. podloge i planove razvoja koje organi državne uprave, organ za tehničke uslove, organizacije i pravna lica ustupaju nosiocu izrade planskog dokumenta u skladu sa Zakonom;
8. podatke o nadzemnim i podzemnim vodovovima sa pripadajućim uređajima i postojenjima (vodovod, kanalizacija, toplovod, naftovod, gasovod, elektro-energetski vodovi, elektronski i komunikacioni objekti, drenaža, industrijski i drugi vodovi) koje nosiocu izrade planskog dokumenta dostavlja organ uprave nadležan za poslove katastra;
9. bazne studije čija izrada je neophodna kroz pripremne poslove ili kroz analizu postojećeg stanja; i
10. drugu dokumentaciju i podatke od značaja za planski dokument.

Kada se za određene oblasti od posebnog značaja za planiranje razvoja ne raspolaže odgovarajućim informacijama, mogu se izvršiti dodatna istraživanja u cilju izrade posebnih studija, elaborata i ekspertiza pojedinih oblasti, a u cilju rješavanja konkretnih problema u prostoru, koje postaju sastavni dio dokumentacione osnove iz stava 1 ovog člana.

**2. Prostorni plan Crne Gore**

**Sadržina**

Član 11

Prostorni plan Crne Gore iz člana 16 Zakona sadrži i:

1. viziju i principe iz Nove urbane agende o održivim gradovima i naseljima;
2. principe Evropske povelje o prostornom planiranju;
3. smjernice koje se odnose na izradu sektorskih studija, analiza, programa i projekata;
4. smernice za razvoj informacionog sistema o prostoru; i
5. zakonodavne inicijative.

Grafički dio Prostornog plana Crne Gore sadrži i tri sintezne karte, i to:

1. kartu planirane mreže naselja, saobraćajnih tokova i infrastrukturnih sistema;
2. kartu planirane namjene površina i zaštite prostora, kojom se prikazuju naročito privredne i turističke zone i granice zona zaštite prirodne i kulturne baštine; i
3. kartu strukture prostornog razvoja, kojom se daje generalizovani prikaz korišćenja prostora na nivou oblasti i prikaz osnovnih funkcionalnih područja.

Sintezne karte Prostornog plana Crne Gore rade se u razmjeri 1:100.000.

**3. Plan generalne regulacije Crne Gore**

**Sadržina**

Član 12

Plan generalne regulacije Crne Gore iz člana 17 Zakona sadrži i:

1. detaljno urbanističko rješenje;
2. osnove uređenja seoskih područja;
3. pravila uređenja po zonama;
4. pravila građenja po zonama;
5. ekonomsko-tržišnu projekciju;
6. uslove za oblikovanje i materijalizaciju;
7. uslove za priključak na infrastrukturu; i
8. uslove za unapređenje energetske efikasnosti objekata.

Grafički dio Plana generalne regulacije Crne Gore sadrži tri sintezne karte, i to:

1. kartu postojećeg stanja organizacije, uređenja i korišćenja planskog područja i
2. kartu planirane organizacije, uređenja i korišćenja planskog područja; i
3. kartu sinteznog prikaza infrastrukture (sinhron-plan).

**Detaljno urbanističko rješenje**

Član 13

Plan generalne regulacije Crne Gore obavezno sadrži detaljno urbanističko rješenje za centar jedinice lokalne samouprave, a po potrebi i za druge centre i naseljena mjesta.

Tekstualni dio detaljnog urbanističkog rješenja sadrži, naročito:

1. opis granica detaljnog urbanističkog rješenja;
2. ocjenu postojećeg stanja prostornog uređenja;
3. obrazloženje detaljnog urbanističkog rješenja;
4. principe podjele prostora na zone i blokove;
5. obrazloženje saobraćajnog rješenja i način rješavanja parkiranja i garažiranja;
6. obrazloženje rješenja ostale infrastrukture sa kapacitetima;
7. obrazloženje planirane mreže objekata javnih funkcija (objekti za obrazovanje, nauku, sport, zdravstvo, kulturu, socijalnu zaštitu i dr.);
8. smjernice za područja za koje se obavezno izrađuje urbanistički projekat;
9. pravila uređenja i pravila građenja po osnovnim planskim jedinicama;
10. uslove za uklapanje bespravnih objekata;
11. pravila pejzažnog uređenja;
12. urbanističko –tehničke uslove za izgradnju objekata na nivou planskih jedinica; i
13. urbanističko-tehničke uslove za izgradnju saobraćajne i ostale infrastrukture.

Grafički dio detaljnog urbanističkog rješenja sadrži karte koje se odnose na:

1. topografsko –katastarski plan sa granicom detaljnog urbanističkog rješenja;
2. sintezni prikaz postojećeg stanja prostornog uređenja (naročito sa granicama postojećeg građevinskog područja naselja i prikazom izgrađenih i neizgrađenih dijelova građevinskog područja);
3. prikaz objekata zaštićenog kulturno-istorijskog i prirodnog nasljeđa, ambijentalnih vrijednosti, prirodnih vrijednosti sa ucrtanim granicama zaštitnih zona;
4. planiranu namjenu površina u skladu sa detaljnim kategorijama namjene površina;
5. prikaz lokacija planiranih za objekte zdravstva, prosvjete, nauke, kulture, sporta i socijalne zaštite, kao i objekata državnih organa i organa opštine;
6. plan nivelacije i regulacije, sa građevinskim i regulacionim linijama na nivou bloka, parametrima za vertikalni gabarit planiranih objekata;
7. plan saobraćajne infrastrukture sa zaštitnim zonama i pojasevima, rješenjem priključaka na kategorisane saobraćajnice i osnovnim nivelacionim podacima;
8. plan pejzažne arhitekture sa prikazom modela zelene infrastrukture;
9. plan hidrotehničke infrastrukture sa zaštitnim zonama i pojasevima;
10. plan elektroenergetske infrastrukture sa zaštitnim zonama i pojasevima;
11. plan telekomunikacione infrastrukture; i
12. plan termotehničke infrastrukture.

Detaljno urbanističko rješenje u grafičkom prikazu može imati i druge sadržaje.

Broj karata na kojima se daju sadržaji iz stava 2 ovog člana zavisi od mogućnosti objedinjavanja pojedinih tematskih sadržaja, s tim da sadržaj mora biti pregledno prezentovan, odnosno, da je moguća identifikacija površina i objekata svake pojedinačne tematske oblasti.

**Osnove uređenja seoskih područja**

Član 14

Osnove uređenja seoskih područja sadrže:

1. ciljeve i prioritete u razvoju funkcija seoskog područja;
2. tipologiju i zoniranje seoskih područja prema geomorfološkim različitostima, regionalnim i tradicionalnim osobenostima, prirodnim potencijalima, specifičnim lokacijama (nacionalni parkovi, granične zone, rudarsko energetski sistemi i sl.);
3. koncepciju funkcionalnog prostornog organizovanja sadržaja naselja u seoskim područjima;
4. funkcionalno-ekološke aspekte koncepcije prostornog organizovanja sadržaja naselja u seoskim područjima;
5. osnovne principe zoniranja i namjene površina unutar seoskog naselja, prema tipologiji seoskih područja;
6. planirano uređenje i izgradnju javnih objekata u seoskim naseljima;
7. principe rješavanja infrastrukturnog opremanja u seoskim naseljima;
8. pravila za širenje postojećeg građevinskog područja seoskih naselja;
9. pravila uređenja i pravila građenja prema tipologiji seoskih područja;
10. pravila za korišćenje zemljišta izvan građevinskog područja seoskih naselja, a posebno uslove za korišćenje, očuvanje i zaštitu obradivog poljoprivrednog zemljišta;
11. uslove za uređenje predjela; i
12. smjernice za direktnu implementaciju i izdavanje urbanističko-tehničkih uslova za izgradnju i uređenje seoskih naselja.

**Pravila uređenja po zonama**

Član 15

Pravila uređenja po zonama sadrže, naročito:

1. koncepciju uređenja prostora po zonama, prema morfološkim, planskim, istorijsko –ambijentalnim, oblikovnim i drugim karakteristikama;
2. urbanističke i druge uslove za uređenje i izgradnju površina i objekata javne namjene i mreže infrastrukture,kao i uslove za njihovo priključenje;
3. stepen komunalne opremljenosti građevinskog zemljišta po zonama, neophodan za građenje objekta;
4. uslove i mjere zaštite prirodnih i kulturnih dobara (nepokretnih) i zaštite prirodnog i kulturnog nasleđa, životne sredine i zdravlja ljudi;
5. uslove kojima se površine i objekti javne namjene čine pristupačnim osobama sa invaliditetom; i
6. mjere unapređenja energetske efikasnosti.

**Pravila građenja po zonama**

Član 16

Pravila građenja po zonama sadrže, naročito:

1. namjenu odnosno kompatibilne namjene objekata koji se mogu graditi u pojedinačnim zonama odnosno namjenu objekata čija je izgradnja zabranjena u tim zonama;
2. pravila parcelacije po zonama ili blokovima (uslove za određivanje veličine, oblika i površine parcele na kojoj je moguće graditi objekat);
3. položaj objekta u odnosu na regulacionu liniju, građevinsku liniju i jedinicu građevinskog zemljišta;
4. najveći dozvoljeni indeks zauzetosti u odnosu na jedinicu građevinskog zemljišta;
5. najveći dozvoljeni indeks izgrađenosti jedinice građevinskog zemljišta;
6. parametre za vertikalni gabarit (najveću dozvoljenu visinu planiranih objekata, najveći dozvoljeni broj nadzemnih odnosno podzemnih etaža, a izuzetno i visinu vijenca objekta);
7. uslove za izgradnju podzemnih etaža;
8. uslove za izgradnju pomoćnih objekata;
9. uslove za izgradnju drugih objekata na istoj jedinici građevinskog zemljišta;
10. uslove i način pristupa jedinici građevinskog zemljišta i normative za parkiranje vozila; i
11. tehničke uslove za građenje objekata, pribavljene od organa za tehničke uslove.

**Parametri za vertikalni gabarit u pravilima građenja po zonama**

Član 17

Vertikalni gabarit objekta određuje se kroz dva parametra, i to:

1. maksimalnu dozvoljenu spratnost objekta, prikazanu kao maksimalni zbir podzemnih i nadzemnih etaža;i
2. maksimalnu dozvoljenu visinu objekta koja se izražava u metrima i znači distancu od najniže kote okolnog konačno uređenog i nivelisanog terena ili trotoara uz objekat do kote sljemena ili vijenca ravnog krova.

Izuzetno od stava 1 ovog člana, u područjima u kojima se planiraju objekti koji su interpolacija u već izgrađenom tkivu, moguće je planskim dokumentom propisati i treći parametar visinske regulacije – visinu vijenca objekta.

Etaža iz stava 1 ovog člana predstavlja dio objekta sa jedinstvenom visinskom kotom ili sa manjim odstupanjima u nivelaciji koja ne prelaze polovinu spratne visine, koja prema položaju u objektu može biti podzemna i nadzemna.

Podzemna etaža iz stava 1 ovog člana je podrum, a nadzemna etaža je suteren, prizemlje, sprat ili potkrovlje.

Oznake etaža u planskim dokumentima su: Po (podrum), Su (suteren), P (prizemlje), 1 do N (spratovi), Pk (potkrovlje), prema skici:

. 

**Podzemna etaža**

Član 18

Podzemna etaža označava podrum, odnosno dio zgrade koji je u cjelini ispod zemlje.

Podrum iz stava 1 ovog člana je podzemna etaža čiji vertikalni gabarit ne može nadvisiti relevantnu kotu terena 0.00 m, čiji je horizontalni gabarit definisan građevinskom linijom ispod zemlje ili vode i ne može biti veći od urbanističke parcele.

Ako se radi o denivelisanom terenu, relevantnom kotom terena iz stava 2 ovog člana, smatra se najniža kota konačno uređenog i nivelisanog terena oko objekta.

**Nadzemna etaža**

Član 19

Nadzemna etaža je dio zgrade koji je u cjelini ili djelimično iznad zemlje (suteren, prizemlje, sprat ili potkrovlje).

Suteren iz stava 1 ovog člana je nadzemna etaža kod koje se dio vertikalnog gabarita nalazi iznad kote konačno nivelisanog terena oko objekta i čiji su horizontalni gabariti definisani građevinskom linijom na zemlji.

Suteren može biti na ravnom i na denivelisanom terenu.

Kod suterena na ravnom terenu vertikalni gabarit ne može nadvisiti kotu terena više od 1.00 m konačno nivelisanog i uređenog terena oko objekta.

Suteren na denivelisanom terenu je sa tri strane ugrađen u teren, s tim što se kota poda suterena na jednoj strani objekta poklapa sa kotom terena ili odstupa od kote terena maksimalno 1.00 m.

Prizemlje iz stava 1 ovog člana je nadzemna etaža čija se kota određuje planom u zavisnosti od namjene i morfologije terena, s tim što je za stambene objekte kota poda prizemlja maksimalno 1.00 m, a za poslovne objekte maksimalno 0.20 m iznad kote konačno uređenog i nivelisnog terena oko objekta.

Sprat iz stava 1 ovog člana je nadzemna etaža iznad prizemlja.

Potkrovlje iz stava 1 ovog člana je završna etaža, koja se nalazi iznad posljednjeg sprata, a koja nije tavan i koja se, po pravilu, predvidja na mjestu gdje treba pratiti kote vijenaca ili sljemena na susjednim objektima u ambijentalnim cjelinama, pri čemu najniža svijetla visina potkrovlja ne smije biti veća od 1.20 m na mjestu gdje se građevinska linija potkrovlja i spratova poklapaju.

Tavan iz stava 8 ovog člana je dio objekta bez nazidka, isključivo ispod kosog ili lučnog krova, a iznad međuspratne konstrukcije posljednje etaže i može imati minimalne otvore za svijetlo i ventilaciju i nije etaža.

Ukoliko krovna konstrukcija i visina sljemena omogućavaju organizovanje prostora tavana u svrhu stanovanja, taj prostor ulazi u obračun bruto razvijene građevinske površine sa 100% i kao takav mora biti prepoznat u planiranim indeksima izgrađenosti za tretiranu parcelu.

**Uslovi za oblikovanje i materijalizaciju**

Član 20

Uslovi za oblikovanje i materijalizaciju objekata u odnosu na ambijentalna svojstva područja definišu se u skladu sa Državnim smjernicama razvoja arhitekture.

**Uslovi za priključak na infrastrukturu**

Član 21

Uslovi za priključak na infrastrukturu definišu se shodno uslovima datim od strane organa za tehničke uslove određenog Zakonom.

**Uslovi za unapređenje energetske efikasnosti objekata**

Član 22

Uslovi izgradnje objekta definišu se na način koji obezbjeđuje smanjenje ukupne potrošnje energije i upotrebu obnovljivih izvora energije koja se u okvirima planskog zahvata koristi za grijanje, hlađenje i ventilaciju objekta.

**4 . Kategorije namjene površina**

**Opšte i detaljne kategorije namjene površina**

Član 23

Planskim dokumentom određuju se namjene površina, koje se prikazuju kao opšte kategorije namjene površina i detaljne kategorije namjene površina.

Planskima dokumentima obavezno se određuju posebni režimi korišćenja.prostora.

* 1. **Opšte kategorije namjene površina**

Član 24

Opšte kategorije namjene površina su:

1. građevinsko područje;
2. poljoprivredne površine;
3. šumske površine;
4. vodne površine na kopnu;
5. površina mora;
6. površine za posebne namjene;
7. ostale prirodne površine; i
8. površine infrastrukture.

Opšte kategorije namjene površina iz stava 1 ovog člana, prikazuju se u Prostornom planu Crne Gore u razmjeri 1: 100 000, a u Planu generalne regulacije u razmjeri 1:25 000 odnosno 1:5 000.

**Građevinsko područje**

Član 25

Prostornim planom Crne Gore građevinsko područje se definiše na nivou opšte kategorije namjene površina.

Građevinsko područje u Planu generalne regulacije Crne Gore sastoji se od: građevinskog područja naselja, izdvojenog dijela građevinskog područja naselja i izdvojenog građevinskog područja van naselja.

Građevinsko područje naselja (gradskih i seoskih)predstavlja izgrađeni i uređeni dio naselja i neizgrađeni dio područja tog naselja predviđen planskim dokumentom za njegov razvoj i proširenje.

Na građevinskom području gradskih naselja mogu se planirati: stambeni objekti; objekti koji ne ometaju stanovanje, a koji služe za opsluživanje područja; objekti državnih organa ; objekti organa opštine; objekti za kulturu, školstvo, zdravstvenu, socijalnu zaštitu, sport i rekreaciju; vjerski objekti i ostali objekti društvenih djelatnosti koji služe potrebama stanovnika područja obuhvaćenog planom; objekti za trgovinu; ugostiteljski objekti i objekti za smještaj turista; privredni objekti, skladišta, stovarišta, koji ne predstavljaju bitnu smetnju pretežnoj namjeni**;** objekti komunalnih servisa koji služe potrebama stanovnika područja; stanice za snabdijevanje motornih vozila naftnim derivatima i gasom; parkinzi i garaže; objekti infrastrukture; objekti zelene infrastrukture; javni otvoreni prostori.

Građevinsko područje seoskih naselja predstavlja naseljeni dio ruralnog područja u kojem se stanovništvo uglavnom bavi ili se bavilo poljoprivredom.

Na građevinskom području seoskih naselja mogu se planirati: objekti seoskog stanovanja i objekti koji ne ometaju stanovanje, a koji služe za opsluživanje područja i privredni razvoj i to: komunalno-servisni objekti, objekti infrastrukture, objekti seoskog turizma, skladišta, objekti proizvodno-servisnog zanatstva, privredni objekti koji ne ugrožavaju životnu sredinu, rasadnici, staklenici i plastenici, površine i objekti za stočarstvo, ribnjaci i sl.

Izdvojeni dio građevinskog područja naselja je odvojeni dio postojećeg građevinskog područja gradskog naselja, nastao djelovanjem tradicionalnih, prostornih i funkcionalnih uticaja, koje karakteriše niža opremljenost infrastrukturnim i komunalnim sadržajima, kao i objektima društvenih djelatnosti i koje kroz proces planiranja treba da dostigne nivo opremljenosti gradskog područja, tako da se sačuva niži stepen izgradnje i veći udio neizgrađenih površina.

Izdvojeno građevinsko područje van naselja je područje određeno planskim dokumentom kao prostorna cjelina izvan građevinskog područja naselja planirana za sve namjene u skladu sa detaljnim kategorijama namjene površina, osim za stambenu.

**Poljoprivredne površine**

Član 26

Poljoprivredne površine su površine koje obuhvataju zemljište određeno u skladu sa zakonom kojim se uređuje poljoprivredno zemljište.

**Na poljoprivrednim površinama mogu se planirati objekti koji su u funkciji obavljanja poljoprivredne djelatnosti, kao i stambeni objekti neto građevinske površine do 200 m**2.

**Šumske površine**

Član 27

Šumske površine su površine koje obuhvatajju šume i šumska zemljišta određena u skladu sa zakonom kojim se uređuju šume.

Na površinama šuma ne može se proširivati građevinsko područje niti određivati druga namjena.

**Vodne površine na kopnu**

Član 28

Vodne površine na kopnu su površine koje obuhvataju vodno zemljište određeno u skladu

sa zakonom kojim se uređuju vode.

**Površine mora**

Član 29

Površine mora su površine određene u skladu sa zakonom kojim se uređuje more.

Na površinama iz stava 1 ovog člana mogu se planirati objekti koji se koriste u svrhu istraživanja, iskorišćavanja, zaštite i očuvanja, unaprijeđenja prirodnih morskih živih i neživih bogatstava, ukljućujući i bogatstva na morskom dnu i u morskom podmorju i radi obavljanja drugih privrednih djelatnosti u skladu sa zakonom.

U planskim dokumentima analizira se i utvrđuje i prostorna i vremenska raspodjela postojećih i budućih djelatnosti, namjena i način korišćenja područja mora, pri čemu se uzima u obzir interakcija kopna i područja mora shodno Direktivi 2014/89/EU Evropskog parlamenta i vijeća.

U slučaju iz stava 3 ovog člana uzimaju se u obzir privredni, ekološki i socijalni aspekti, radi unapređenja održivog rasta i razvoja turizma, energetskog sektora na području mora, pomorskog prevoza, sektora ribarstva i marikulture, održivog iskorišćavanja sirovina, očuvanja, zaštite i poboljšanja stanja životne sredine, uključujući otklanjanje uticaja klimatskih promjena kao i zaštite i očuvanje kulturnh dobara.

**Površine za posebne namjene**

Član 30

Površine za posebne namjene su: površine od interesa za odbranu, površine za zaštitu i spašavanje, površine mineralnih sirovina, površine eksploatacionog polja, eksteritorijalne površine.

**Ostale prirodne površine**

Član 31

Ostale prirodne površine obuhvataju: goleti, sipare, kamenjare, strme stjenovite padine, stjenovite obale, pješčane i šljunkovite plaže i sl.

**Površine infrastrukture**

Član 32

Površine infrastrukture obuhvataju površine i koridore saobraćajne i ostale infrastrukture određene Zakonom.

* 1. Detaljne kategorije namjene površina

Član 33

Detaljne kategorije namjene površina koje se određuju unutar građevinskog područja su:

1. površine za stanovanje;
2. površine za školstvo;
3. površine za socijalnu zaštitu;
4. površine za zdravstvenu zaštitu;
5. površine za kulturu;
6. površine za sport i rekreaciju;
7. površine za golf igrališta;
8. površine za turizam;
9. površine za centralne djelatnosti;
10. površine za industriju i proizvodnju;
11. javne otvorene površine;
12. površine za pejzažno uređenje;
13. poljoprivredne površine;
14. površine mora;
15. vodne površine na kopnu;
16. površine saobraćajne infrastrukture;
17. površine ostale infrastrukture;
18. površine za obradu, sanaciju i skladištenje otpada;
19. površine za groblja;
20. površine za vjerske objekte;
21. površine od interesa za odbranu
22. površine mineralnih sirovina;
23. površine eksploatacionog polja;
24. rezervne površine;.
25. eksteritorijalne površine.

**Površine za stanovanje**

Član 34

Površine za stanovanje su površine koje su pretežno namijenjene za stanovanje, i to najmanje 70%.

Površine za stanovanje mogu se predvidjeti za:

* stanovanje u gradskim naseljima;
* stanovanje u prigradskim naseljima;i
* seosko stanovanje.

Na površinama za stanovanje u gradskim i prigradskim naseljima mogu se, izuzetno od pretežne namjene i kompatibilno toj namjeni, planirati i :

- objekti trgovine i ugostiteljstva, objekti za smještaj turista, poslovni sadržaji koji su smješteni u prizemljima i mezaninima stambenih objekata;

* + - * objekti za upravu, kulturu, školstvo, zdravstvenu i socijalnu zaštitu, sport i rekreaciju, vjerski objekti i ostali objekti društvenih djelatnosti koji služe potrebama stanovnika područja obuhvaćenog planom;

- objekti i mreže infrastrukture;

* parkinzi i garaže za smještaj vozila korisnika (stanara i zaposlenih) i posjetilaca;
* stanice za snabdijevanje motornih vozila naftnim derivatima i gasom;
* javne otvorene površine; i
* površine za pejzažno uređenje.

Na površinama za seosko stanovanje mogu se predvidjeti objekti koji ne ometaju osnovnu namjenu i koje služe svakodnevnim potrebama stanovnika područja, i to: komunalno-servisni objekti, skladišta, proizvodno servisno zanatstvo, privredni objekti, rasadnici, staklenici i plastenici, površine i objekti za stočarstvo, površine za ribnjake i sl.

Namjene u prostoru koje nisu kompatibilne namjeni stanovanja ili je, na određeni način, uslovljavaju i degradiraju, su: industrijske zone, zone za odlaganje otpada (deponije); zone od interesa za odbranu~~;~~ zone velikih putničkih terminala (željezničke i autobuske stanice), zone većih sportskih objekata (stadiona i sl.), groblja, i sl. pa je prilikom njihovog planiranja u stambenim zonama potrebno primijeniti posebne mjere zaštite primarne namjene.

**Površine za školstvo**

Član 35

Površine za školstvo su površine koje su pretežno namijenjene obrazovanju i nauci, i to najmanje 70%

Na površinama za školstvo mogu se planirati:

1. osnovne škole;
2. srednje škole;
3. specijalne škole;
4. fakulteti i akademije;
5. univerzitetski kampovi;
6. naučni instituti i istraživački centri;
7. objekti za smještaj i ishranu učenika i studenata; i
8. objekti i institucije koji, prema posebnom propisu, odgovaraju karakteristikama područja.

Na površinama iz stava 1 ovog člana, izuzetno od pretežne namjene i kompatibilno toj namjeni, mogu se planirati:

* sportski objekti i tereni;
* parkinzi i garaže za smještaj vozila korisnika (zaposlenih i posjetilaca);

- objekti i mreže infrastrukture;

- javne otvorene površine; i

- površine za pejzažno uređenje.

**Površine za socijalnu zaštitu**

**Član 36**

Površine za socijalnu zaštitu su površine koje su pretežno namijenjene za izgradnju

objekata u funkciji socijalne zaštite, i to najmanje 70%.

Na površinama za socijalnu zaštitu mogu se planirati:

* predškolske ustanove (jaslice, dječji vrtići i dr);
* domovi starih;
* ustanove za lica sa posebnim potrebama;I

- drugi objekti koji se, u skladu sa posebnim propisom, grade na površinama za socijalnu zaštitu.

Na površinama iz stava 1 ovog člana, izuzetno od pretežne namjene i kompatibilno toj namjeni, mogu se planirati:

* parkinzi i garaže za smještaj vozila korisnika (zaposlenih i posjetilaca);

- objekti i mreže infrastrukture;

- javne otvorene površine;i

- površine za pejzažno uređenje.

**Površine za zdravstvenu zaštitu**

Član 37

Površine za zdravstvenu zaštitu su površine koje su pretežno namijenjene za izgradnju objekata u funkciji zdravstva, i to najmanje 70%.

Na površinama za zdravstvenu zaštitu mogu se planirati:

1. klinički centri;
2. bolnice;
3. domovi zdravlja;
4. ambulante, zdravstvene stanice;
5. instituti, klinike i poliklinike;
6. sanatorijumi;
7. drugi zdravstveni objekti;i
8. objekti i institucije koji, u skladu sa posebnim propisom, odgovaraju karakteristikama područja.

Na površinama iz stava 1 ovog člana, izuzetno od pretežne namjene i kompatibilno toj namjeni, mogu se planirati :

* objekti i sadržaji poslovnih, komercijalnih i uslužnih djelatnosti;
* specijalizovani objekti zdravstvenog turizma
* parkinzi i garaže za smještaj vozila korisnika (zaposlenih i posjetilaca);
* objekti i mreže infrastrukture;i

- površine za pejzažno uređenje.

**Površine za kulturu**

Član 38

Površine za kulturu su površine koje su pretežno namijenjene razvoju kulture i umjetnosti, i to najmanje 70%.

Na površinama za kulturu mogu se planirati:

* centri za kulturu, muzeji, galerije, biblioteke, pozorišta, bioskopi, etno-zbirke, arhivi, kinoteke, arheološki, etnološki i memorijalni parkovi i drugi objekti kulture;i

- drugi objekti koji se, u skladu sa posebnim propisom, grade na površinama za kulturu..

Na površinama iz stava 1 ovog člana, izuzetno od pretežne namjene i kompatibilno toj namjeni, mogu se planirati:

* objekti i sadržaji poslovnih, komercijalnih i uslužnih djelatnosti;
* parkinzi i garaže za smještaj vozila korisnika (zaposlenih i posjetilaca);

- objekti i mreže infrastrukture;

- javne otvorene površine;i

- površine za pejzažno uređenje.

**Površine za sport i rekreaciju**

Član 39

Površine za sport i rekreaciju su površine koje su pretežno namijenjene razvoju sportsko-rekreativnih sadržaja, i to najmanje 70%.

Na površinama za sport i rekreaciju mogu se planirati kompleksi i objekti za sportove na otvorenom i u zatvorenom prostoru**,** kao što su:

1. stadioni – za fudbal, atletiku, rukomet, košarku, odbojku, tenis, odbojku na pijesku i dr;
2. sportske dvorane;
3. sportski tereni za sportove na otvorenom;
4. bazeni i plivališta;
5. uređena i izgrađena kupališta;
6. klizališta i „ledene“ dvorane za hokej i druge sportove na ledu;
7. trkališta (velodrom, autodrom, hipodrom, staze za trke motornih čamaca, staze za takmičenja u veslanju, staze za motokros, staze za mauntinbiking, staze za kajak na brzim vodama i dr.);
8. homologizovane (odobrene i verifikovane) staze za različita sportska takmičenja;
9. sportska strelišta;
10. golf tereni;
11. akva parkovi;
12. prirodne i vještačke stijene za sportsko i slobodno penjanje;
13. ostali tereni, poligoni i površine za druge ekstremne sportove;
14. startna i ciljna mjesta za paraglajding, parašut i ultralake letjelice;
15. poligoni za vožnju skejtborda i rolera;
16. trim staze i „staze zdravlja“;
17. staze za vožnju bicikala (biciklističke staze) i staze za jahanje;
18. staze za alpsko i nordijsko skijanje, staze za snoubord, staze i tereni za biatlon, staze za half-pipe i akrobatsko skijanje, staze za bob i skeleton, skakaonice , staze za sankanje i sl;
19. staze za vožnju motornih sanki, staze za vožnju sanki sa zapregom;
20. planinske (obilježene) staze;i
21. prateći objekti koji su u funkciji sporta i rekreacije (svlačionice, toaleti, tuševi, žičare, ski-liftovi, putnički liftovi, uređaji i instalacije za vještački snijeg, kontrolni punktovi, spasilački punktovi, ostave za sportske rekvizite i sl.).

Na površinama iz stava 1 ovog člana, izuzetno od pretežne namjene i kompatibilno toj namjeni, mogu se planirati:

1. ugostiteljski objekti;
2. manji objekti za smještaj posjetilaca i sportista;
3. objekti i sadržaji poslovnih, komercijalnih i uslužnih djelatnosti;
4. parkinzi i garaže za smještaj vozila posjetilaca, gledalaca i korisnika sportskih terena i objekata;
5. parkinzi i garaže za smještaj vozila korisnika (zaposlenih i posjetilaca);
6. objekti i mreže infrastrukture;
7. javne otvorene površine; i
8. površine za pejzažno uređenje.

**Površine za golf igrališta**

Član 40

Površina za golf igralište je jedinstvena funkcionalna i prostorna cjelina od najmanje 50 ha, a sastoji se od sljedećih cjelina, odnosno objekata:

* teren za igranje golfa sa 9, 18 ili više rupa sa pripadajućom infrastrukturom;i
* klupske kuće, parkirališta, servisne zgrade, ugostiteljskih objekata (hotel, turistička vila) namijenjenih smještaju u sklopu golf igrališta, te ostalih pratećih sadržaja.

Prateći sadržaji iz stava 1 alineja dva mogu obuhvatati do 30 % površine za golf igralište

**Površine za turizam**

Član 41

Površine za turizam su površine koje su, pretežno, namijenjene za razvoj turizma, shodno zakonu kojim se uređuje turizam, i to najmanje 70%.

Na površinama iz stava 1 ovog člana, izuzetno od pretežne namjene i kompatibilno toj namjeni, mogu se planirati i:

* objekti i sadržaji poslovnih, komercijalnih i uslužnih djelatnosti, sporta i rekreacije;
* luke nautičkog turizma - marine, privezišta, sidrišta;
* objekti i mreže infrastrukture;
* parkinzi i garaže za smještaj vozila korisnika (zaposlenih, gostiju i posjetilaca);
* stanice za snabdijevanje motornih vozila naftnim derivatima i gasom;
* javne otvorene površine; i
* površine za pejzažno uređenje.

**Površine za centralne djelatnosti**

Član 42

Površine za centralne djelatnosti su površine koje su pretežno namijenjene smještanju centralnih - poslovnih, komercijalnih i uslužnih djelatnosti, i to najmanje 70%.

Na površinama za centralne djelatnosti mogu se planirati:

* ugostiteljski objekti ;
* trgovački (tržni) centri, izložbeni centri i sajmišta;

- poslovne zgrade;

- objekti državnih organa;

- objekti organa opštine; i

- komunalno-servisni objekti javnih preduzeća i privrednih društava koji služe potrebama područja.

Na površinama iz stava 1 ovog člana**,** izuzetno od pretežne namjene i kompatibilno toj namjeni, mogu se planirati i:

- privredni objekti, skladišta, stovarišta, koji ne predstavljaju smetnju pretežnoj namjeni;

- objekti i mreže infrastrukture;

* parkinzi i garaže za smještaj vozila zaposlenih, korisnika i posjetilaca;
* stanice za snabdijevanje motornih vozila naftnim derivatima i gasom.
* javne otvorene površine; i
* površine za pejzažno uređenje.

~~.~~

**Površine za industriju i proizvodnju**

Član 43

Površine za industriju i proizvodnju su površine koje su namijenjene razvoju privrede, koja nije dozvoljena u drugim područjima, i to najmanje 80%.

Na površinama za industriju i proizvodnju mogu se planirati:

1. privredni objekti, proizvodno zanatstvo, skladišta, stovarišta, robno-distributivni centri, rafinerije, flotacije, topionice, željezare, asfaltne i betonske baze, skladišta opasnih materija i eksploziva i sl;
2. servisne zone;i
3. slobodne zone i skladišta;

Na površinama iz stava 1 ovog člana, izuzetno od pretežne namjene i kompatibilno toj namjeni,mogu se planirati:

* objekti i sadržaji poslovnih, komercijalnih i uslužnih djelatnosti;
* objekti i mreže infrastrukture;
* komunalno - servisni objekti javnih preduzeća i privrednih društava;
* stanice za snabdijevanje motornih vozila naftnim derivatima i gasom;.
* parkinzi i garaže za smještaj vozila korisnika (zaposlenih i posjetilaca);
* javne otvorene površine;i
* površine za pejzažno uređenje.

**Javne otvorene površine**

Član 44

Javne otvorene površine su površine koje su dostupne svim korisnicima prostora pod jednakim uslovima (pješačke ulice, trgovi, skverovi, uređene obale, uređena kupališta i dr.).

**Površine za pejzažno uređenje**

Član 45

Površine za pejzažno uređenje su elementi zelene infrastrukture i klasifikuju se kao površine javne, ograničene i specijalne namjene.

Površine za pejzažno uređenje javne namjene su: parkovi (gradski, vangradski, više-funkcionalni, sportski, dječji, zabavni i akva parkovi itd.), park šume, zelenilo uz saobraćajnice.

Površine za pejzažno uređenje ograničene namjene su: sportsko rekreativne površine, površine u turizmu (uz hotele i turističke komplekse, kampove, objekte nautičkog turizma, zdravstvenog turizma, odmarališta i hostela, planinarskih i lovačkih domova), površine uz obrazovne ustanove, kulturne i zdravstvene objekte, objekte centralnih djelatnosti; specijalizovani parkovi (zoo parkovi, botaničke bašte, memorijalni parkovi, etnografski parkovi ) slobodne i zelene površine stambenih objekata i blokova, slobodne površine poslovnih objekata i dr.

Površine za pejzažno uređenje specijalne namjene su: zelenilo uz groblja, zaštitni pojasevi, zeleni krovovi, zelene površine oko industrijskih objekata, skladišta, stovarišta, servisa, slobodnih zona, zaštitni koridori infrastrukture (hidrotehnička, elektroenergetska, telekomunikaciona, termotehnička i dr.) i komunalnih servisa, površine za rekultivaciju (jalovišta i pepelišta, bivši površinski kopovi mineralnih sirovina, deponije), površine za sanaciju (klizišta i sl.) i površine oko objekata odbrane i zaštite i vojnih poligona.

Zeleni krovovi intenzivnog tipa (dubina supstrata najmanje 1m) mogu biti kompenzacija za nedostajuće zelene površine na slobodnom tlu najviše do 25% od ukupno traženih zelenih površina.

Verikalno zelenilo ne ulazi u obračun zelenih površina.

**Poljoprivredne površine**

Član 46

Poljoprivredne površine su površine definisane članom 26 ovog pravilnika

**Površine mora**

**Član 47**

Površine mora su površine definisane članom 27 ovog pravilnika.

**Vodne površine na kopnu**

Član 48

Vodne površine na kopnu su površine definisane članom 28 ovog pravilnika

**Površine saobraćajne infrastrukture**

Član 49

Površine saobraćajne infrastrukture su površine namijenjene za objekte i koridore infrastrukture drumskog, željezničkog, vazdušnog i vodnog saobraćaja.

Na površinama saobraćajne infrastrukture mogu se planirati i prateći sadržaji saobraćajne infrastrukture, koji se odnose na:

* funkcionalne sadržaje saobraćaja koji služe za održavanje, upravljanje i omogućavanje bržeg, sigurnijeg, udobnijeg i pouzdanijeg prevoza tereta i putnika (luke i lučke kapetanije, aerodromi, željezničke, autobuske i kamionske stanice) te objekti - baze namijenjeni za održavanje, kontrolu i upravljanje svih vrsta saobraćaja, naplatu usluga i drugo;
* luke nautičkog turizma - marine, privezišta, sidrišta;
* sadržaji za potrebe korisnika koji obuhvataju: stanice za snabdijevanje naftnim derivatima i gasom; motele, prodavnice, parkinge, odmorišta, servise i dr;
* javne garaže i parkinge;i
* zelenilo uz saobraćajnice.

U cilju obezbjeđenja nesmetanog funkcionisanja saobraćajnih infrastrukturnih sistema, objekata i uređaja, kao i njihove zaštite, duž infrastrukturnih trasa, odnosno oko infrastrukturnih objekata, utvrđuju se i uređuju zaštitni pojasevi, odnosno zaštitne zone, u skladu sa zakonom kojim se uređuje saobraćajna infrastruktura.

Zelenilo uz saobraćajnice iz stava 2 ovog člana obuhvata zelenilo u zoni između kolovoza i pješačkih komunikacija, zelenilo u sastavu pješačkih površina – trotoara, zelenilo na razdjelnim trakama koje se postavljaju u zoni kolovoza radi razdvajanja kretanja u suprotnim smjerovima i zelenilo u sklopu zona i površina za parkiranje.

Površine saobraćajnih i ostalih infrastrukturnih sistema se, po pravilu, poklapaju i međusobno usklađuju.

**Površine ostale infrastrukture**

Član 50

Površine ostale infrastrukture su površine namijenjene izgradnji telekomunikacione, elektroenergetske, hidrotehničke infrastrukture, komunalnih i infrastrukturnih servisa cijevnog transporta nafte, gasa, pepela i šljake, osim saobraćajne infrastrukture.

Na površinama ostale infrastrukture mogu se planirati:

1. objekti telekomunikacione infrastrukture: objekti, mreže, bazne stanice i antenski stubovi fiksne i mobilne telefonije, kablovski distributivni sistemi, podvodni i podmorski telekomunikacioni kablovi, repetitori RTV stanica, sistemi PTT veza, sistemi veza policije, vojske i drugih državnih organa i službi;
2. objekti elektroenergetske infrastrukture: objekti za proizvodnju električne energije (HE, RHE, MHE, TE), solarne i vjetroelektrane, trafostanice svih nivoa transformacije, nadzemni i podzemni dalekovodi i niskonaponska mreža;
3. objekti hidrotehničke infrastrukture: brane, akumulacije, potisni cjevovodi, crpne stanice, prekidne komore, retenzije, kanali za navodnjavanje i odvodnjavanje, rezervoari, crpne stanice, vodozahvati, izvorišta, zone neposredne zaštite, zone sanitarne zaštite, atmosferska kanalizacija, fekalna kanalizacija, postrojenja za prečišćavanje otpadnih voda, podmorski ispusti, regulisana i neregulisana korita vodotoka, obaloutvrde, nasipi, lukobrani i druge hidrotehničke građevine;
4. objekti komunalne infrastrukture: kafilerije, stočna groblja i drugo;
5. objekti koji služe za transport nafte, gasa i naftniih derivata: cjevovodi (nadzemni, podzemni, podvodni i podmorski), pumpne stanice, rezervoari (nadzemni i podzemni), postrojenja za pretakanje, glavne mjerno-regulacione stanice (GMRS), i mjerno-regulacione stanice (MRS);i
6. objekti koji služe za transport uglja, rude, pepela i šljake - transportne trake, cijevi i žičare.

Na površinama ostale infrastrukture**,** izuzetno od pretežne namjene i kompatibilno toj namjeni, mogu se planirati:

* objekti i sadržaji poslovnih, komercijalnih i uslužnih djelatnosti;i
* parkinzi i garaže za smještaj vozila korisnika (zaposlenih i posjetilaca).

U cilju obezbjeđenja nesmetanog funkcionisanja infrastrukturnih sistema, objekata i uređaja, kao i njihove zaštite, duž infrastrukturnih trasa, odnosno oko infrastrukturnih objekata, utvrđuju se i uređuju zaštitni pojasevi, odnosno zaštitne zone, u skladu sa zakonom.

**Površine za skladištenje i obradu otpada**

Član 51

Površine za skladištenje i obradu otpada su površine namijenjene upravljanju otpadom.

Na površinama iz stava 1 ovog člana mogu se planirati objekti u funkciji upravljanja otpadom, u skladu sa zakonom kojim se uređuje upravljanje otpadom.

**Površine za groblja**

Član 52

Površine za groblja su površine koje su namijenjene za grobna mjesta, prateće objekte i komunalnu infrastrukturu povezanu sa grobljem.

Na površinama iz stava 1 ovog člana mogu se planirati prateći objekti u funkciji groblja (kapele, sakralni objekti, krematorijumi, objekti za snabdijevanje neophodnom opremom).

**Površine za vjerske objekte**

Član 53

Površine za vjerske objekte su površine planskim dokumentom namijenjene za objekte i komplekse u kojima se održavaju vjerski obredi i ostale vjerske djelatnosti.

Površinama iz stava 1 ovog člana smatraju se: zdanja za bogoslužbene potrebe, kao i manastirske konake, samostane, administrativno-upravne zgrade, groblja, vjerske škole i internate, proizvodne i druge prateće sadržaje za potrebe vjerskih objekata.

**Površine od interesa za odbranu**

Član 54

Površine od interesa za odbranu su površine koje služe obavljanju aktivnosti odbrane~~.~~

Na površinama iz stava 1 ovog člana mogu se planirati objekti u funkciji odbrane, u skladu sa posebnim propisom.

**Površine za zaštitu i spašavanje**

**Član 55**

Površine za zaštitu i spašavanje su površine namijenjene sprovođenja mjera i radnji shodno zakonu kojim se uređuje zaštita i spašavanje

**Površine mineralnih sirovina**

Član 56

Površine mineralnih sirovina su prostor koji sadrži određenu akumuliranu koncentraciju mineralnih sirovina, koja je po količini, kvalitetu i drugim uslovima pogodna za eksploataciju.

Na površinama mineralnih sirovina mogu se planirati objekti za potrebe eksploatacije mineralnih sirovina.

Na površinama mineralnih sirovina mogu se, do donošenja odluke o početku eksploatacije, planirati druge namjene, u skladu sa posebnim propisom.

**Površine eksploatacionog polja**

Član 57

Površine eksploatacionog polja predstavljaju prostor koji je na površini zemlje ograničen odgovarajućim linijama ili prirodnim granicama i prostire se neograničeno u dubinu zemlje između vertikalnih ravni položenih kroz te linije, odnosno prirodne granice, u kojem su smještene rezerve mineralnih sirovina, koji je namijenjen istraživanju, izvođenju radova, pripremi, otkopavanju i transportu mineralnih sirovina.

Na površinama eksploatacionog polja možu se planirati prostor za odlagališta – jalovišta, kao i za izgradnju rudarskih objekata i privremenih smještajnih objekata.

Za površine eksploatacionog polja planira se rekultivacija i sanacija terena.

**Rezervne površine**

Član 58

U naselju i van njega, mogu se planirati rezervne površine od značaja za budući razvoj, uz obavezno definisanje opšte namjene, a čija detaljna namjena ne mora biti bliže utvrđena.

Na rezervnim površinama određenim planskim dokumentom primjenjuje se režim zabrane građenja za vrijeme važenja tog planskog dokumenta.

Na rezervnim površinama u naselju, izuzetno, može se planirati izgradnja osnovnih komunalnih instalacija i objekata društvenog standarda za neophodno održavanje postojećeg dijela naselja.

Na rezervnim površinama može se planirati i privremena namjena: zelene i rekreacione površine, šumska i poljoprivredna zemljišta, igrališta, površine za parkiranje vozila, otvorene pijace i sl.

**Eksteritorijalne površine**

Član 59

Eksteritorijalne površine su površine namijenjene planom za ambasade i ostala diplomatska predstavništva.

Na površinama iz stava 1 ovog člana mogu se planirati objekti u funkciji ambasada i diplomatskih predstavništava, kao i stambeni kompleksi za smještaj diplomatskog osoblja.

* 1. **Posebni režimi korišćenja prostora**

Član 60

Posebni režimi korišćenja prostora mogu se odrediti za:

1. zaštićena prirodna dobra;
2. zaštićena nepokretna kuturna dobra; i
3. koncesiono područje.

Na koncesionom području, obavezno se planira rekultivacija i sanacija terena, u zavisnosti od vrste koncesione djelatnosti.

III. FORMA PLANSKOG DOKUMENTA

**Analogni i elektronski oblik**

Član 61

Planski dokument izrađuje se u analognom i elektonskom obliku.

Planski dokument u analognom obliku sastoji se od jedne ili više knjiga formata A3 ili A4.

Planski dokument u elektronskom obliku izrađuje se u.pdf, doc,.doc x i.dwg formatu odnosno formatu baze podataka.

**Podloge za izradu planskih dokumenata**

Član 62

Planski dokumenti izrađuju se na topografskim kartama i topografsko - katastarskim planovima u digitanoj formi, a prezentuju se u analognoj formi izrađenoj na papirnoj podlozi i moraju biti ažurirani i identični po sadržaju.

Kartografski prikazi i grafički prilozi, kao dodaci i ilustracije planskog dokumenta, mogu da se izrađuju i na drugim podlogama (kartogrami, fotoplanovi, fotokarte, ortofoto snimci, satelitski snimci i sl.).

Kartografski prikazi i grafički prilozi mogu biti podijeljeni na više djelova čijim se spajanjem dobija cjelina, a njihova međusobna veza mora se posebno označiti na svakom pojedinom listu.

**Sadržaj kartografskog prikaza**

Član 63

Kartografski prikaz ili grafički prilog planskog dokumenta sadrži, naročito:

1. naziv, znak i pečat nosioca izrade plana;
2. naziv planskog dokumenta;
3. naziv faze izrade planskog dokumenta (koncept plana, nacrt plana, predlog plana, plan);
4. naziv i razmjeru karte i njen redni broj;
5. datum izrade plana;
6. ime rukovodioca izrade plana;
7. standardnu oznaku za strane svijeta i ružu vjetrova;
8. legendu primjenjenih simbola, boja i šrafura u skladu sa ovim pravilnikom.

**Sadržaj naslovne strane planskog dokumenta**

Član 64

Planski dokument ima naslovnu stranu.

Naslovna strana planskog dokumenta sadrži, naročito: naziv, znak i pečat nosioca izrade plana; naziv planskog dokumenta; naziv faze izrade planskog dokumenta (koncept plana, nacrt plana, predlog plana, plan); datum izrade plana.

**IV. GRAFIČKI SIMBOLI**

**Primjena**

Član 65

Grafički simboli koji se primjenjuju u planskim dokumentima dati su u Prilogu koji odštampan uz ovaj pravilnik i čini njegov sastavni dio.

**V. ZAVRŠNA ODREDBA**

**Stupanje na snagu**

Član 66

Ovaj pravilnik stupa na snagu osmog dana od dana objavljivanja u „Službenom listu Crne Gore“.

**MINISTAR**

**......................................**

Broj 101 –

Podgorica, --- oktobra 2019.godine